બાબરાના સમસ્‍ત બ્રહ્મસમાજ દ્વારા પર્જન્‍ય યજ્ઞનું ભવ્‍ય આયોજન કરવામાં આવ્‍યું હતું.આ યજ્ઞમાં 11 ભૂદેવો પાણીનાકુંડામાં બેસી વરૂણદેવને રીઝવવા આ યજ્ઞ કર્યો હતો. બાબરા કાળુભાર નદી કાંઠે આવેલ ગાયત્રી મંદિર ખાતે આ પર્જન્‍ય યજ્ઞનું 11 ભૂદેવો પાણીના કુંડામાં બેસી સવારે 8 વાગે યજ્ઞ શરૂ કર્યો હતો અને સાંજના 6:30 વાગે બીડુ હોમી યજ્ઞનું સમાપન કર્યું હતું. આખા ગુજરાતમાં હાલ મેઘરાજા રીસાયા હોય અને જગતના તાત સહિત હર કોઈ પર ચિંતાનું મોજુ ફરી વળ્‍યું છે. ત્‍યારે બાબરા સમસ્‍ત બ્રહ્મસમાજ દ્વારા સારો વરસાદ સમગ્ર ગુજરાતમાં વરસે તેવા હેતુથી11 ભુદેવો પાણીના કુંડામાં બેસી પર્જન્‍ય યજ્ઞ કર્યો હતો. આ યજ્ઞ દરમિયાન બાબરા બ્રહ્મસમાજના જુના શાસ્‍ત્રી અરૂદાદા ત્રિવેદી તેમજ રાજુભાઈ તેરૈયા, નરૂભાઈ ત્રિવેદી, બાવકુભાઈ ત્રિવેદી, અરવિંદભાઈ ત્રિવેદી સહિત બ્રહ્મસમાજના વડીલો તેમજ ગામના અન્‍ય જ્ઞાતિના વડીલો તેમજ યુવાનો ઉપસ્‍થિત રહી હવનના દર્શનનો લાભ લઈ તેઓએ પણ સારો વરસાદ પડે તેવી પ્રાર્થના કરી હતી. અગાઉ બાબરાના ચમારડી ખાતે ઉદ્યોગપતિ ગોપાલભાઈ વસ્‍તરપરા દ્વારા પણ આ પર્જન્‍ય યજ્ઞનું આયોજન સારા વરસાદ માટે ચમારડી ખાતે કર્યું હતું. બાબરા ખાતે ચાલુ કરાયેલ પર્જન્‍ય યજ્ઞ દરમિયાન વરૂણદેવે પણ હાજરી આપી હતી અને વરસાદનું સારૂ એવું ઝાપટુ પડી ગયું હતું. અને વરસતા વરસાદે ભુદેવોએ યજ્ઞનું કામ શરૂ જ રાખ્‍યું હતું. સમગ્ર આયોજનને સફળ બનાવવા બાબરા બ્રહ્મસમાજ દ્વારા ભારે જહેમત ઉઠાવી હતી.